“กฟผ.” เล็งเสนอรัฐ เจรจาเอกชน ปลดระวาง รฟฟ.เก่า ก่อนหมดสัญญา แก้สำรองไฟฟ้าล้น
“กฟผ.” เล็งเสนอ "กระทรวงพลังงาน" เจรจาเอกชน ปลดระวาง รฟฟ.เก่า ก่อนหมดสัญญา แก้สำรองไฟฟ้าล้น
“กฟผ.” เล็งเสนอ "กระทรวงพลังงาน" เจรจาเอกชน ปลดระวาง รฟฟ.เก่า ก่อนหมดสัญญา แก้สำรองไฟฟ้าล้น
19 ส.ค. 2563

นายวิบูลย์ ฤกษ์ศิระทัย ผู้ว่าการการไฟฟ้าฝ่ายผลิตแห่งประเทศไทย (กฟผ.)  เปิดเผยว่า กระทรวงพลังงาน และกฟผ. อยู่ระหว่างพิจารณาแนวทางการลดปริมาณสำรองไฟฟ้าที่ปัจจุบันพุ่งขึ้นถึงระดับ 40% จากเกณฑ์ปกติที่ควรอยู่ระดับ 15% ของกำลังการผลิตไฟฟ้าของประเทศ ส่วนหนึ่งเป็นผลจากสถานการณ์โควิด-19 กระทบต่อเศรษฐกิจชะลอตัวฉุดให้ความต้องการใช้ไฟฟ้าหดตัวลง ขณะที่ปริมาณสำรองไฟฟ้าที่เพิ่มสูงขึ้นก็ส่งผลกระทบต่อต้นทุนค่าไฟฟ้าโดยรวมด้วย
สำหรับการพิจารณาเบื้องต้น มีหลายแนวทางที่จะช่วยลดปริมาณสำรองไฟฟ้า เช่น การเชื่อมต่อไฟฟ้าระหว่างประเทศ เพื่อขับเคลื่อนสู่เป้าหมายการเป็นศูนย์กลางซื้อขายไฟฟ้าในภูมิภาค โดยจะต้องมีการสร้างสายส่งไฟฟ้ารองรับ เชื่อมต่อขายไฟฟ้าไปยังเมียนมา กัมพูชา  โครงการดึงปริมาณไฟฟ้าส่วนที่เหลือจากสถานีส่งจ่ายไฟฟ้า ไปใช้ในห้องเย็นสำหรับให้บริการเกษตรกรในพื้นที่เพื่อเก็บรักษาผักและผลไม้ ซึ่งอาจจะเป็นการช่วยเหลือด้วยการให้ใช้ไฟฟ้าฟรี หรือจัดเก็บค่าบริการในอัตราต่ำ เป็นต้น
ส่วนการพิจารณาเลื่อนแผนก่อสร้างโรงไฟฟ้าใหม่ที่จะเกิดขึ้นตามแผนพัฒนากำลังการผลิตไฟฟ้าของประเทศ ปี 2561-2580 (PDP2018) นั้น ขึ้นอยู่กับการพิจารณาของภาครัฐว่าจะยึดตามข้อมูลปริมาณสำรองไฟฟ้า หรือยึดความมั่นคงไฟฟ้าตามภูมิภาค ขณะที่ตามแผน PDP2018 จะมีโรงไฟฟ้าใหม่ในพื้นที่ภาคตะวันออกเฉียงเหนือและภาคใต้ ที่ยังมีโรงไฟฟ้าไม่เพียงพอ จึงยังมีความจำเป็นที่ต้องก่อสร้างโรงไฟฟ้าน้ำพอง จ.ขอนแก่น และโรงไฟฟ้าสุราษฎร์ธานี ของ กฟผ.ตามแผน ซึ่งขณะนี้ได้เดินหน้ารับฟังความคิดเห็นของทั้ง 2 โรงไฟฟ้าไปแล้ว แต่จะมีการชะลอโครงการหรือไม่นั้นขึ้นอยู่กับการพิจารณาของภาครัฐ
ด้านนายบุญญนิตย์ วงศ์รักมิตร รองผู้ว่าการธุรกิจเกี่ยวเนื่อง กฟผ. กล่าวว่า กฟผ.ศึกษาและเตรียมจะเสนอต่อกระทรวงพลังงาน ให้เจรจากับโรงไฟฟ้าเอกชนรายใหญ่ (IPP) ที่ปัจจุบันไม่ได้ถูกสั่งเดินเครื่องผลิต เพราะเป็นโรงไฟฟ้าเก่าที่มีประสิทธิภาพต่ำ และใกล้จะหมดสัญญาจ่ายไฟฟ้าเข้าระบบประมาณปี 64-68  ได้แก่ โรงไฟฟ้าเอกชน 1-2 แห่ง เช่น โรงไฟฟ้าบางยูนิตของบมจ.ราช กรุ๊ป (RATCH) , โรงไฟฟ้าของ กฟผ. 1-2 แห่ง เช่น โรงไฟฟ้าบางยูนิต ของโรงไฟฟ้าบางปะกง , โรงไฟฟ้าพระนครใต้
อย่างไรก็ตาม แม้โรงไฟฟ้าเหล่านี้จะไม่ได้ถูกสั่งให้เดินเครื่องผลิตไฟฟ้า แต่ก็ยังได้รับค่าความพร้อมจ่าย (AP) ตามสัญญาซื้อขายไฟฟ้า ซึ่งหากจะเจราจาเพื่อปลดระวางโรงไฟฟ้าเหล่านี้ให้เร็วขึ้น ก็ควรเจรจาจ่ายค่าความพร้อมจ่ายเป็นเงินก้อนเดียว แต่อาจจะอยู่ในวงเงินที่น้อยกว่า เมื่อเทียบกับการจ่ายต่อปีตามสัญญาจนครบอายุสัญญา ซึ่งเอกชนก็สามารถนำเงินก้อนส่วนนี้ไปทำประโยชน์ด้านอื่น หรือสามารถวางแผนพัฒนาที่ดินในพื้นที่โรงไฟฟ้านั้นๆ ได้ต่อไป ขณะที่ประชาชนก็จะได้ประโยชน์จากการลดสำรองไฟฟ้าที่จะไม่เป็นภาระต่อต้นทุนค่าไฟฟ้าด้วย เบื้องต้นคาดว่าจะใช้วงเงินราวหมื่นล้านบาทเพื่อจ่ายค่าความพร้อมจ่ายล่วงหน้า ส่วนจะใช้เงินจากแหล่งใดนั้นก็ต้องเป็นหน้าที่ของภาครัฐจะพิจาณา
ด้านนายกิจจา ศรีพัฑฒางกุระ กรรมการผู้จัดการใหญ่ ของ RATCH กล่าวว่า บริษัทพร้อมเจรจากับภาครัฐ เพื่อให้เกิดประโยชน์ในการลดสำรองไฟฟ้าของประเทศ แต่อยู่ภายใต้ผลประโยชน์ของบริษัทจะต้องไม่เสียหาย ครอบคลุมค่าความพร้อมจ่าย แต่เบื้องต้นยังต้องพิจารณาว่าภาครัฐจะดำเนินการได้หรือไม่ ซึ่งการพิจารณาจะต้องไม่ให้ผิดหลักเกณฑ์สินทรัพย์ไม่หมดอายุ ที่อาจจะถูกตรวจสอบจากสำนักงานตรวจเงินแผ่นดิน โดยบริษัทมีโรงไฟฟ้าที่ใกล้จะหมดอายุสัญญา ได้แก่ โรงไฟฟ้าพลังความร้อนราชบุรี 2 ยูนิต ขนาดกำลังผลิตรวม 1,470 เมกะวัตต์ หมดอายุในปี 68
ส่วนโรงไฟฟ้า IPP ที่อยู่ระหว่างก่อสร้างอย่างโรงไฟฟ้าหินกอง ขนาด 1,400 เมกะวัตต์ นั้น เชื่อว่าไม่ได้รับผลกระทบแต่อย่างใด โดยปัจจุบันโรงไฟฟ้าดังกล่าวได้รับอนุมัติการจัดทำรายงานผลกระทบด้านสิ่งแวดล้อม (EIA) แล้ว จะเริ่มก่อสร้างปี 64  ขณะที่โรงไฟฟ้ามีสัญญาซื้อขายไฟฟ้า (PPA) กับ กฟผ.เรียบร้อยแล้ว รัฐจึงไม่สามารถยกเลิกสัญญาได้
 